МОТИВИ
към проекта на Закон за изменение и допълнение на Закона за наследството

1. Причини, които налагат приемането на проекта на Закон за изменение и допълнение на Закона за наследството (ЗН)
	През последните години значително зачестиха случаите на имотни измами, включително чрез използване на неистински или подправени документи, в т.ч. неистински завещания, злоупотреба с пълномощия,  както и чрез използване незнанието и доверчивостта на възрастни и самотни хора. Тези действия водят до сериозни последици както за засегнатите граждани, така и за правната сигурност и доверието в системата на гражданския оборот.
	Макар че официална национална статистика за броя на осъдените лица за имотни измами не съществува в обобщен вид, тъй като статистиката е по видове дела според основанието, на което са предявени исковете или съответно по текстове на Наказателния кодекс (НК), данните от правоприлагащите органи, сигналите в Министерството на правосъдието и съобщенията в медиите свидетелстват за сериозен и широко разпространен проблем.  
 	От  информация, предоставена от Прокуратурата на Република България (ПРБ) се установява, че през последните пет години нараства броят на измамите и най-вече на документните престъпления. Ако през 2020 г. броят им е 875, то през 2022 г. вече е 1198. Само от началото на 2025 г. Софийската районна прокуратура (СРП) работи активно по повече от 60 сигнала за имотни измами, като по 33 от тях са образувани досъдебни производства. Това показва големия обем на случаите на измами с недвижими имоти само в столицата. В резултат на акции на МВР и прокуратурата има множество случаи на задържани организирани престъпни групи. 
	През последната година в Министерството на правосъдието постъпиха множество сигнали на пострадали граждани от имотни измами. По този повод се извършиха поредица от проверки, които показаха, че зачестяват престъпления срещу възрастни и самотни хора, някои от тях настанени в заведения за медико-социални грижи. Практиката на Министерството и на Прокуратурата показва, че най-честите способи за присвояване на скъпи имоти са използването на неистински саморъчни завещания, изготвянето на констативни нотариални актове по обстоятелствена проверка въз основа на лъжливи показания на свидетели, както и използването на широко формулирани пълномощни за разпореждане с притежаваните от упълномощителя имоти. 
	  Извършените проверки по сигнали на граждани от МП и прокуратурата показаха, че сегашната нормативна уредба не осигурява достатъчно ефективни механизми за защита и предотвратяване на тези практики. Установено бе, че част от процедурите позволяват прехвърляне на собствеността при непълни проверки и липса на ясни изисквания за идентификация и проследимост. Основният проблем при обявяване на саморъчни завещания и изготвяне на нотариални актове по обстоятелствена проверка е, че действителните собственици нямат способ да научат за извършваното правно действие; научават за него значително по-късно, когато имотът вече е неколкократно прехвърлен.
Тези данни подчертават спешната нужда от законодателни промени, за да се въведат ефективни превантивни механизми и да се защитят правата на гражданите. Поради това Министерството на правосъдието започна мащабна реформа в наказателноправната и гражданскоправната сфера за противодействие на измамите при разпоредителните сделки с имоти и завещателни разпореждания, координирана с действията на правоохранителните органи. 
Настоящият законопроект е изготвен в Министерството на правосъдието с участие на представители на Нотариалната камара на Република България, Висшия адвокатски съвет, Върховния касационен съд, Прокуратурата на Република България и на водещи преподаватели и учени от правната доктрина.

2. Цели, които се поставят с проекта на Закон за изменение и допълнение на Закона за наследството
С предложените изменения се цели:
· Повишаване на правната сигурност при сделки с недвижими имоти;
· Прецизиране на процедурите за придобиване на собственост по давност;
· Предотвратяване злоупотреба с пълномощни; 
· Ограничаване възможността за бързо и необратимо прехвърляне на имоти без знанието или съгласието на реалните собственици;
· Прецизиране на процедурата по обявяване на саморъчните завещания за гарантиране на истинността им;
· Засилване на ролята на нотариуса като гарант за законосъобразност и добросъвестност;
· Осигуряване на ефективна защита на правата и интересите на лица, настанени в лечебни заведения или заведения, предоставящи здравно-социална услуга за резидентна грижа за възрастни хора, и в производството по поставяне под запрещение; 
· Въвеждане на прозрачност и публичност в ключови регистри, свързани със статуса на лицата;
· Улесняване работата на нотариусите и службите по вписванията чрез стандартизирани процедури и достъпен обмен на информация.

2. Основните предлагани промени са следните:
С оглед на поставените цели се предлагат следните промени:
В Закона за наследството:
· Създават се гаранции относно автентичността на саморъчните завещания чрез въвеждане на различен ред за обявяване на завещанията в зависимост от това дали са предадени за пазене при нотариус лично от завещателя или не. Предложението цели да предотврати празноти в действащата нормативна уредба, която не предвижда изисквания по отношение на доказване на автентичността на саморъчните завещания. Поради това в момента такива завещания се обявяват от нотариус без да бъде установено, че са съставени от лицето, посочено като завещател и само в присъствието на молителя, без съобщаване на наследниците по закон. Това положение улеснява извършването на измами. 
         Предлага се в случаите, когато саморъчното завещание е предадено лично от завещателя за пазене, да се изисква отбелязване в протокола за предаване на завещанието изричното волеизявление на завещателя, че пликът съдържа неговото завещание. В този случай истинността му е сигурна и поради това обявяването на завещанието се извършва по досегашния ред.
          В останалите случаи, когато завещанието не е предадено на нотариуса лично от завещателя за пазене, се осигурява публичност чрез въвеждане на задължение за публикуване на съобщение за обявяване на завещанието на интернет страницата на Нотариалната камара и създаване на правна възможност за всички лица с правен интерес да се запознаят и съответно при необходимост да оспорят неговата истинност пред нотариуса. В този случай се прилагат общите правила на охранителното производство като ползващото се от завещанието лице има право да предяви иск за установяване на неговата валидност в 1-месечен срок от уведомлението за постъпилото оспорване. Само при липса на възражение или при установяване с влязло в сила съдебно решение, с което се потвърждава валидността на завещанието, нотариусът издава заверен препис от него на ползващото се лице. Така се гарантира, че въз основа на завещание, чиято истинност не е установена, не могат да се извършват разпоредителни сделки.
· Осигурява се ясна проследимост и последователност  на действията по отношение на завещанията чрез регламентиране на изрично законово изискване за въвеждане и поддържане на данни за завещателя, за обявеното завещание или за акт за отмяна на завещание в информационната система на Нотариалната камара по чл. 28б от Закона за нотариусите и нотариалната дейност, като справки могат да се правят само склед откриване на съответното наследство. 
· За предотвратяване на измами по отношение на лица, настанени в лечебни заведения или в заведения, предоставящи здравно-социална услуга за резидентна грижа за възрастни хора, се предлага въвеждане на специално основание за нищожност на завещателно разпореждане от такива лица, направено в полза на съответния ръководител на заведението, на негови служители или на свързано с тях лице,  освен ако  облагодетелстваното лице е съпруг, роднина по права линия или по съребрена линия до четвърта степен на завещателя.
· Въвежда се задължение при приемане и отказ от наследство районният съд да изпраща съобщение до общината по постоянния адрес на починалия за отбелязване на това обстоятелство в електронния личен регистрационен картон на починалото лице по реда на Закона за гражданската регистрация. Така се създава възможност за коректно издаване на удостоверения за наследници от общините, като се преодоляват трудностите при установяване на действителните наследници на едно лице, свързани със съществуващото отразяване на приеманията и отказите от наследство само в специалната книга, водена отделно във всеки районен съд, при спазване на ограничена публичност. 
С преходните и заключителни разпоредби се предлагат промени в Гражданския процесуален кодекс (ГПК), Семейния кодекс (СК), Закона за задълженията и договорите (ЗЗД), Закона за собствеността (ЗС), Закона за нотариусите и нотариалната дейност (ЗННД) и Закона за гражданската регистрация (ЗГР).

	В Гражданския процесуален кодекс:
· За ефективна зашита на правата и интересите на лица, чието поставяне под запрещение се иска, се предвижда постановяване на всякакви привременни мерки, вкл. назначаване на временен попечител, като това може да бъде направено по време на делото или преди предявяване на иска по ред, сходен с този за обезпечаване на иск. Въвежда се и възможност мерки да бъдат постановени по искане на прокурора и в случаите, когато производството не е инициирано от него. Въвежда се изискване за вписване на временния попечител в електронния личен регистрационен картон на лицето. 
· Прецизира се правната уредба относно издаване на констативен нотариален акт по обстоятелствена проверка (чл. 587 ГПК), като се предвижда изрично, че  нотариусът ще установява периода на владението, освен чрез разпит на трима свидетели (както досега), и чрез събиране на всякакви писмени доказателства за наличието на владение и за неговата продължителност, както и въз основа на личното явяване на молителя за потвърждаване на истинността на изложените от него обстоятелства относно придобиването на правото на собственост.
Предвижда се публикуване на съобщение за започване на процедурата по обстоятелствена проверка на интернет страницата на съответната община, район или кметство и на таблото за обяви, за да могат заинтересованите лица своевременно да защитят правата си.
Наред с изискването свидетелите по възможност да бъдат съседи на имота, се изисква от кмета да удостовери това и ако приеме за свидетели лица, които не са съседи, да обоснове техния избор. Нотариусът трябва да ги предупреди за наказателната отговорност при лъжесвидетелстване и да изиска да подпишат протокола от разпита.
Прецизирани са изискванията към нотариуса и мотивираното постановление, с което се произнася, като се предвижда изрично в постановлението  да се посочат и анализират доказателствата и да се направи извод относно осъществяване на фактическия състав на придобивната давност.
· Допълва се ал. 4 на чл. 586 като се предвижда, че се вписват и актове, които не са подлежали на вписване към датата на сключването или издаването им. Имат се предвид основно писмените договори за сделки с държавата или общината, както и актове за държавна или общинска собственост, които се вписват от 2001 г. С предвиденото допълнение се улесняват гражданите, тъй като по този начин се избягва издаването на констативен нотариален акт, което изискване съществува за вписване на по-стари актове и договори. Предложеното решение ще улесни създаването на имотен регистър.
· Прецизират се правилата относно удостоверяване на подписа върху частен документ в случаите, когато подписите върху документа не са положени в присъствието на нотариус – чл. 589, ал. 2.

     В Семейния кодекс се урежда за първи път възможността на дееспособно лице по своя воля да ограничи способността си да извършва определени разпоредителни действия с имуществото си и да поема определени задължения, като посочи доверено лице, чието съгласие е необходимо – чл. 173б. Предвижда се това да става чрез едностранен акт в писмена форма с нотариално заверено съдържание и подпис и отделно съгласие на довереното лице. По лично искане на ограничаващия се изявлението му се вписва в регистъра по чл. 174 СК и в личния регистрационен картон на лицето и тогава произвежда действие. Също по негово лично искане, ако е дееспособно, вписването може да бъде заличено.
Правно действие, извършено без съгласие на довереното лице, е унищожаемо.

В Закона за задълженията и договорите:
· За предотвратяване на съществуващите злоупотреби с пълномощни се въвеждат допълнителни изисквания при разпоредителни сделки с вещно право върху недвижим имот по отношение на формата на пълномощните. Предлага се в тези случаи пълномощните да съдържат описание на имота, достатъчно за индивидуализацията му, и вида на разпоредителната сделка, тъй като често измамите се извършват на основание на подписано широко пълномощно,  като упълномощителят не осъзнава, че то включва и разпореждания с недвижими имоти. Във връзка с това се предвижда като елемент на формата нотариусът да разяснява на упълномощителя съдържанието и правното действие на упълномощаването, да прочете на глас на пълномощното и да отбележи изпълнението на тези действия. 
· Въвежда се специално основание за нищожност на дарение, в случаите когато то е направено от лице, което се намира в лечебно заведение или в заведение, предоставящо здравно-социална услуга за резидентна грижа за възрастни хора, в полза на съответния ръководител или на служители, или на свързано с тях лице,  освен когато облагодетелстваното лице е съпруг, роднина по права линия или по съребрена линия до четвърта степен на завещателя. Забраната цели не само да защити настанените в заведението лица от злоупотреби, но и да покаже, че служителите в такива заведения нямат право да получават имотни облаги директно от настанените в тях.

В Закона се собствеността се предлага въвеждане на задължение за вписване и на нотариални завещания с предмет недвижим имот и права върху недвижим имот след откриване на наследството. Вписването се извършва с цел създаване на единен режим за саморъчните и нотариалните завещания с такъв предмет и по-добра информираност на заинтересованите лица.

В Закона за нотариусите и нотариалната дейност:
· Прецизират се задълженията на нотариуса за опазване на правата и интересите на страните в  нотариалните производства чрез изброяване на действията, които нотариусът следва да извърши за изясняване на действителната воля на страните и фактическото положение и за формиране на убеждение, че страните действително разбират и желаят извършването на действието, както и правните му последици.
· Изрично се регламентират задълженията на нотариуса да прави проверка в съответната служба по вписванията при извършване на разпоредителна сделка с вещно право върху недвижим имот, за да формира убеждение, че лицето, което прехвърля или учредява вещно право, е действителният му титуляр и може да се разпорежда с него.
· Въвежда се задължение на нотариуса да разяснява на приобретателя по правна сделка правното значение на вписана възбрана, ипотека, друга вещна тежест или искова молба, както и в случаите, когато има данни, че правото на прехвърлителя е срочно, условно или свързано с изпълнение на определени задължения.
· Въвежда се изрично задължение на нотариуса да извършва проверка на пълномощно в информационната система на Нотариалната камара, включително за това дали е оттеглено, когато страна в нотариално производство е представлявана от пълномощник.
· Отпада възможността подписът и съдържанието на пълномощно за сключване на договори, с които се прехвърлят вещни права върху недвижим имот (чл. 37 от Закона за задълженията и договорите), да бъдат удостоверявани от органи на местната администрация в случаите по чл. 83 ЗННД.
· Въвежда се задължение за вписване в информационната система на Нотариалната камара на извлечение от документите, удостоверени от българските консулски длъжностни лица в чужбина по реда на чл. 84 ЗННД.

В Закона за гражданската регистрация:
За синхронизиране на информацията и предотвратяване на злоупотреби се предлага вписване на правно-релевантни факти в регистрите на населението, като се въвежда изискване за отразяване в регистъра на населението, състоящ се от електронните лични регистрационни картони на всички физически лица, на данни относно: назначените настойник, настойнически съвет, попечител, заместник-попечител, временен попечител и доверено лице, както и наличието на приемане или отказ от наследство.

3. Очаквани резултати от приемането на проекта на Закон за изменение и допълнение на Закона за наследството
· Намаляване на имотните измами и на злоупотребите с пълномощни за разпореждане с недвижими имоти;
· Подобрен контрол върху сделките с недвижими имоти и намаляване на рисковете пред гражданите;
· Повишено доверие в органите на съдебната власт; 
· По-ефективна защита на правата на  лица;
· Възвръщане на усещането за справедливост и силна държавност.
       
4. Анализ за съответствието с правото на Европейския съюз
Проектът на Закон за изменение и допълнение на Закона за наследството не съдържа разпоредби, въвеждащи в българското законодателство норми от актове на Европейския съюз.
Проектът не съдържа разпоредби, свързани с въвеждане на регулаторни режими. 
Проектът съдържа мерки за противодействие на корупцията.
 	

